**INFORMATĪVAIS ZIŅOJUMS**

**Par Eiropas Savienības Nodarbinātības, sociālās politikas,**

**veselības un patērētāju lietu ministru padomes**

**2022.gada 8.-9.decembra sanāksmē izskatāmajiem**

**Labklājības ministrijas, Izglītības un zinātnes ministrijas un**

**Kultūras ministrijas kompetencē esošajiem jautājumiem**

2022.gada 8.-9.decembrī Briselē (Beļģijā) notiks Eiropas Savienības *(turpmāk – ES)* Nodarbinātības, sociālās politikas, veselības un patērētāju lietu ministru padomes *(turpmāk – Padome)* sanāksme.

**I Darba kārtības jautājumi**

1. **Priekšlikums Eiropas Parlamenta un Padomes direktīvai par darba nosacījumu uzlabošanu platformu darbā**

2021.gada 9.decembrī Eiropas Komisija *(turpmāk – Komisija)* publicēja priekšlikumu, kura mērķis ir uzlabot darba nosacījumus personām, kas veic platformu darbu, nodrošinot pareizu viņu nodarbinātības statusa noteikšanu, veicinot pārredzamību, taisnīgumu un pārskatāmību, tostarp pārrobežu situācijās. Atbilstoši priekšlikumam par digitālo darba platformu uzskatāma jebkura fiziska vai juridiska persona, kas sniedz komercpakalpojumus, pamatojoties uz šādām prasībām:

* pakalpojums vismaz daļēji tiek nodrošināts attālināti, izmantojot elektroniskos līdzekļus, piemēram, tīmekļvietni vai mobilo lietotni;
* pakalpojums tiek sniegts pēc pakalpojuma saņēmēja pieprasījuma;
* pakalpojums kā būtisku elementu ietver personu veiktā darba organizēšanu, neatkarīgi no tā, vai šis darbs tiek veikts tiešsaistē vai konkrētā vietā.

Priekšlikums nosaka, ka dalībvalstīm jāparedz atbilstošas procedūras, lai pārbaudītu un nodrošinātu personu, kas veic platformu darbu, nodarbinātības statusa pareizu noteikšanu. Vienlaikus priekšlikumā paredzēti arī informēšanas, konsultēšanās un uzraudzības pasākumi, kas jāveic digitālajām darba platformām, piemēram, attiecībā uz automatizēto uzraudzības sistēmu izmantošanu.

Čehijas prezidentūras laikā priekšlikums tika precizēts attiecībā uz juridiskās prezumpcijas piemērošanu (tostarp kritērijiem), datu aizsardzības jautājumiem, izmantojot automatizētas uzraudzības un lēmumu pieņemšanas sistēmas utt.

*Padomes 2022.gada 8.-9.decembra sanāksmē plānots panākt vispārēju pieeju.*

Latvijas nostāja:

Latvija kopumā atbalsta centienus uzlabot darba nosacījumus personām, kas veic platformu darbu, vienlaikus arī novērtējot digitālo darba platformu ilgtspējīgu izaugsmi un šo platformu sniegtās pozitīvās iespējas sabiedrībai kopumā. Tomēr Latvija nevar atbalstīt Čehijas prezidentūras kompromisa priekšlikumu un uzskata, ka vēl ir nepieciešami precizējumi attiecībā uz juridisko prezumpciju, kritēriju skaitu, direktīvas pārņemšanas termiņu u.c. jautājumiem.

*Labklājības ministrijas sagatavotā nacionālā pozīcija Nr.1 par priekšlikumu Eiropas Parlamenta un Padomes direktīvai par darba nosacījumu uzlabošanu platformu darbā apstiprināta Ministru kabineta 2022.gada 8.marta sēdē un Saeimas Eiropas lietu komisijas 2022.gada 9.marta sēdē.*

1. **Eiropas semestris 2023:**
	1. **2022.gada Ikgadējais ilgtspējīgas izaugsmes ziņojums, Brīdināšanas mehānisma ziņojums, Vienotais nodarbinātības ziņojums un Padomes ieteikums par eirozonas ekonomikas politiku,**
	2. **Nodarbinātības komitejas viedoklis par Padomes ieteikuma par ilgstošo bezdarbnieku integrāciju darba tirgū īstenošanu**

2022.gada 22.novembrī Komisija publicēja 2023.gada Eiropas semestra dokumentus, tādejādi uzsākot ekonomikas politikas koordinācijas ikgadējo ciklu. Komisija norāda uz to, ka pēc labiem rādītājiem gada pirmajā pusē ES ekonomika tagad ir nonākusi daudz sarežģītākā posmā. Krievijas iebrukuma Ukrainā izraisītās ekonomiskās sekas nozīmē to, ka šobrīd ES saskaras ar jauniem izaicinājumiem. Šo izaicinājumu novēršanai ir vajadzīga koordinēta rīcība, lai nodrošinātu pieejamu energoapgādi, sekmētu ekonomisko un finansiālo stabilitāti, kā arī aizsargātu mazāk aizsargātās mājsaimniecības un uzņēmumus, vienlaikus saglabājot publisko finanšu stabilitāti. Vienlaikus uzsvērts, ka ir vajadzīga ātra rīcība, lai veicinātu arī izaugsmi un kvalitatīvu darbavietu izveidi un īstenotu zaļo un digitālo pārkārtošanos.

Nodarbinātības komiteja ir sagatavojusi savu viedokli par Padomes ieteikuma par ilgstošo bezdarbnieku integrāciju darba tirgū īstenošanu, kurā norāda, ka 2021.gadā pieauga ilgstošo bezdarbnieku īpatsvars, tādejādi atspoguļojot arī Covid-19 pandēmijas ietekmi uz nodarbinātības iespējām. Vienlaikus ir pieaugusi bezdarbnieku iesaiste aktīvās darba tirgus politikas pasākumos, ko sekmēja arī nodarbinātības dienestu sniegto pakalpojumu digitalizācija.

*Padomes 2022.gada 8.-9.decembra sanāksmē plānots pieņemt zināšanai Komisijas prezentāciju par Eiropas semestra dokumentiem un apstiprināt Nodarbinātības komitejas viedokli.*

Latvijas nostāja:

Latvija pieņem zināšanai Komisijas prezentāciju par Eiropas semestra dokumentiem un atbalsta Nodarbinātības komitejas viedokli attiecībā uz Padomes ieteikuma par ilgstošo bezdarbnieku integrāciju darba tirgū īstenošanu.

Attiecībā uz Eiropas semestri Latvija atzinīgi vērtē četru dimensiju (vides ilgtspēja, taisnīgums, makroekonomiskā stabilitāte un produktivitāte) pieeju un īpašo uzsvaru, kas šogad likts uz atbalstu energoresursu cenu pieauguma ietekmes mazināšanai nelabvēlīgākā situācijā esošajām sabiedrības grupām. Tāpat nozīmīga loma turpina būt Eiropas Sociālo tiesību pīlāram. Savukārt attiecībā uz ilgstošo bezdarbnieku integrāciju darba tirgū Latvija atbalsta to, ka uzsvars šī gada rekomendācijas daudzpusējā izvērtējumā tika likts gan uz sadarbību, īpaši uzsverot nodarbinātības dienestu un sociālo dienestu sadarbību, gan uz piemērotu apmācību iespēju piedāvāšanu ilgstošajiem bezdarbniekiem, lai atbalstītu ilgtspējīgu integrāciju darba tirgū labāk apmaksātās darba vietās.

1. **Priekšlikums Padomes ieteikumam par adekvātiem minimālajiem ienākumiem aktīvai iekļaušanai**

2022.gada 28.septembrī Komisija publicēja priekšlikumu, kura mērķis ir cīnīties pret nabadzību un sociālo atstumtību, veicinot adekvātu ienākumu atbalstu, jo īpaši ar minimālo ienākumu palīdzību, nodrošinot efektīvu piekļuvi pamatpakalpojumiem personām, kurām trūkst pietiekamu resursu, kā arī atbilstoši aktīvas iekļaušanas pieejai veicinot to personu integrāciju darba tirgū, kuras var strādāt.

Atbilstoši priekšlikumam dalībvalstīm ienākuma atbalsta adekvātuma nodrošināšanai tiek ieteikts izveidot stabilus sociālās drošības tīklus, nodrošināt pienācīgu ienākumu atbalsta līmeni, izmantojot caurskatāmu un pamatotu metodiku, kas noteikta tiesību aktos, kā arī iesaistot attiecīgās ieinteresētās personas. Saglabājot motivāciju (re)integrēties darba tirgū tiem, kas var strādāt, ienākumu atbalstam būtu pakāpeniski jāpalielina tādu personu ienākumi, kurām trūkst pietiekamu līdzekļu, līdz līmenim, kas ir vismaz līdzvērtīgs vienam no turpmāk minētajiem:

1. nacionālajam nabadzības riska slieksnim; vai
2. nepieciešamo preču un pakalpojumu, tostarp pienācīga uztura, mājokļa, veselības aprūpes un pamatpakalpojumu vērtībai naudas izteiksmē; vai
3. citiem līmeņiem, kas ir salīdzināmi ar a) vai b) apakšpunktā minētajiem līmeņiem un kas noteikti ar valsts tiesību aktiem vai praksi.

Minēto ienākumu atbalsta līmeni dalībvalstīm ieteikts sasniegt līdz 2030.gada 31.decembrim.

*Padomes 2022.gada 8.-9.decembra sanāksmē plānots panākt politisku vienošanos.*

Latvijas nostāja:

Latvija kopumā atbalsta politisku vienošanos. Latvija atbalsta priekšlikuma mērķi - nodrošināt adekvātus minimālos ienākumus, jo tas saskan arī ar Latvijas centieniem ieviest caurskatāmu un pamatotu minimālo ienākumu noteikšanas metodoloģiju, lai tiektos uz minimālo ienākumu adekvātumu sociālās aizsardzības jomās. Atzinīgi vērtējam arī priekšlikumā norādīto minimālo ienākumu ietekmi un sasaisti ar darba tirgu, sociālās aizsardzības sistēmu finansiālo ilgtspēju, kā arī dažādiem pakalpojumiem, tai skaitā digitālajiem, kas norāda uz minimālo ienākumu sistēmas daudzdimensionalitāti.

*Labklājības ministrijas sagatavotais pozīcijas projekts saskaņots ar Ārlietu ministriju, Ekonomikas ministriju, Finanšu ministriju, Tieslietu ministriju un Vides aizsardzības un reģionālās attīstības ministriju.*

1. **Padomes secinājumu projekts par personu ar invaliditāti integrāciju darba tirgū**

Čehijas prezidentūra ir sagatavojusi secinājumu projektu, kurā uzsver aktivitātes un centienus, kas svarīgas personu ar invaliditāti integrācijai darba tirgū, kā arī norāda uz izaicinājumiem, ar kuriem personas ar invaliditāti saskaras ceļā uz darba tirgu. Vienlaikus secinājumu projektā tiek norādīts uz būtisku atšķirību nodarbinātības līmenī starp personām ar un bez invaliditātes.

Secinājumu projektā dalībvalstis tiek aicinātas īstenot atbilstošas vadlīnijas un darbības, kas ietvertas Invaliditātes nodarbinātības pakotnē; attīstīt metodes, kas atbalsta personu ar invaliditāti integrāciju darba tirgū; izmantot sociālo uzņēmumu potenciālu; atbalstīt izglītību un prasmju apguvi u.c. Vienlaikus Komisija tiek aicināta uzraudzīt personu ar invaliditāti situāciju nodarbinātībā, izglītībā un apmācībās; atbalstīt dalībvalstis to centienos, kā arī sekmēt labākās prakses apmaiņu u.c.

*Padomes 2022.gada 8.-9.decembra sanāksmē plānota secinājumu apstiprināšana.*

Latvijas nostāja:

Latvija atbalsta secinājumu apstiprināšanu, ņemot vērā, ka personu ar invaliditāti darba tirgus iespēju veicināšana ir būtiska Latvijas darba tirgus politikas prioritāte, kā arī Latvijā tiek īstenoti un pilnveidoti pasākumi personu ar invaliditāti atbalstam. Secinājumu projekts kopumā ietver aktivitātes un centienus, kas svarīgi personu ar invaliditāti integrācijai darba tirgū, kā arī min izaicinājumus, ar kuriem personas ar invaliditāti saskaras ceļā uz darba tirgu.

*Sociālās aizsardzības un darba tirgus politikas pamatnostādnes 2021.-2027.gadam apstiprinātas 2021.gada 1.septembrī ar Ministru kabineta rīkojumu Nr.616. un Plāns personu ar invaliditāti vienlīdzīgu iespēju veicināšanai 2021.-2023.gadam apstiprināts 2021.gada 17.augustā ar Ministru kabineta rīkojumu Nr.577.*

1. **Priekšlikums Eiropas Parlamenta un Padomes direktīvai, ar ko groza Direktīvu 2009/148/EK par darba ņēmēju aizsardzību pret risku, kas saistīts ar pakļaušanu azbesta iedarbībai darba vietā**

2022.gada 3.oktobrī Komisija publicēja priekšlikumu ar mērķi nodrošināt darbinieku aizsardzības pret azbesta iedarbību pasākumu efektivitāti, kā arī ņemt vērā jaunākās zinātniskās atziņas. Komisija norāda, ka arodvēzis ir galvenais ar darbu saistītu nāves gadījumu cēlonis ES, un to pamatā izraisa kancerogēnu vielu, piemēram, azbesta iedarbība. Kopumā 78% arodekspozīcijas izraisītu vēža gadījumu ES ir atzīti par saistītiem ar azbestu. Priekšlikums paredz šādas izmaiņas:

* precizē azbesta definējumu;
* nosaka stingrāku arodekspozīcijas robežvērtību - 0,01 šķiedru/cm3;
* precizē azbesta šķiedru skaitīšanai izmantojamās metodes;
* precizē darba vietās veicamos pasākumus nodarbināto aizsardzībai pret azbesta radīto risku;
* nosaka prasību darba devējiem par informācijas iegūšanu un apkopošanu pirms darba ar azbestu saturošiem materiāliem.

*Padomes 2022.gada 8.-9.decembra sanāksmē plānots panākt vispārēju pieeju.*

Latvijas nostāja:

Latvija kopumā atbalsta vispārējas pieejas panākšanu, ņemot vērā, ka priekšlikums ir pamatots ar jaunākajiem zinātniskajiem datiem un vērsts uz darba ņēmēju veselības aizsardzības uzlabošanu, samazinot azbesta iedarbību darbavietās. Latvijai ir būtiski, lai tiktu saglabāts pārejas periods, līdz kuram jāpiemērojas tikai elektronmikroskopa izmantošanai azbesta šķiedru mērīšanā.

*Labklājības ministrijas sagatavotais pozīcijas projekts saskaņots ar Ārlietu ministriju, Ekonomikas ministriju, Finanšu ministriju, Veselības ministriju un Vides aizsardzības un reģionālās attīstības ministriju.*

1. **Eiropas aprūpes stratēģija**

2022.gada 7.septembrī Komisija publicēja Eiropas aprūpes stratēģiju, kuras mērķis ir nodrošināt kvalitatīvu un pieejamu aprūpi, kā arī uzlabot aprūpes saņēmēju un sniedzēju situāciju. Eiropas aprūpes stratēģija ir vērsta uz Eiropas Sociālo tiesību pīlāra principu un ESpamatmērķu līdz 2030.gadam nodarbinātības, prasmju un nabadzības mazināšanas jomā sasniegšanu.

Eiropas aprūpes stratēģijā ir ietvertas 5 darbības jomas, kurās Komisija aicina dalībvalstis, Padomi un Eiropas Parlamentu īstenot pasākumus:

1. aprūpes pakalpojumu uzlabošana;
2. darba nosacījumu aprūpes jomā uzlabošana;
3. labāka līdzsvara starp darbu un aprūpes pienākumiem nodrošināšana;
4. ieguldījumi aprūpē;
5. pierādījumu bāzes un monitoringa uzlabošana.

*Padomes 2022.gada 8.-9.decembra sanāksmē plānotas politikas debates, balstoties uz Čehijas prezidentūras sagatavotajiem jautājumiem.*

Latvijas nostāja:

Latvija kopumā pozitīvi vērtē Eiropas aprūpes stratēģijā izvirzītos mērķus un darbības virzienus pieejamas un kvalitatīvas ilgtermiņa aprūpes attīstībai. Arī Latvijas politikas plānošanas dokumenti ir vērsti uz modernu un pieejamu sociālo pakalpojumu sistēmas izveidošanu, kas cita starpā uzlabo iedzīvotāju iespējas dzīvot neatkarīgi un dzīvot sabiedrībā, iekļauties izglītībā un darba tirgū, kā arī sociālās aizsardzības un darba tirgus politikas pārvaldības stiprināšanu.

Lai gan ilgtermiņa aprūpes organizēšana ES dalībvalstīs ir atšķirīga, tomēr kopumā Eiropas aprūpes stratēģija adekvāti atspoguļo vienotu problemātiku, ar ko saskaras liela daļa ES dalībvalstu ilgtermiņa aprūpes jomā. Latvijā, līdzīgi kā pārējās ES dalībvalstis, iedzīvotāju novecošanās tendence palielina pieprasījumu pēc ilgtermiņa aprūpes.

Latvijas ieskatā ES līmenī nosprausti vienoti mērķi un harmonizēti ieteikumi attiecībā uz ilgtermiņa aprūpes atbilstību, pieejamību un kvalitāti, tāpat ietvertais mudinājums dalībvalstīm nodrošināt aprūpes mērķu īstenošanai pietiekamu finansējumu nacionālā, reģionālā un vietējā līmenī un izmantot ES fondu atbalstu, var uzlabot situāciju ilgtermiņa aprūpes jomā un tuvināt ilgtermiņa aprūpes vienmērīgu kvalitāti visā ES.

*Labklājības ministrijas sagatavotais pozīcijas projekts saskaņots ar Ārlietu ministriju, Ekonomikas ministriju, Finanšu ministriju, Izglītības un zinātnes ministriju, Veselības ministriju un Vides aizsardzības un reģionālās attīstības ministriju.*

1. **Priekšlikums Padomes ieteikumam par piekļuvi pieejamai un kvalitatīvai ilgtermiņa aprūpei**

2022.gada 7.septembrī Komisija publicēja priekšlikumu, kura mērķis ir uzlabot piekļuvi izmaksu ziņā pieejamai un kvalitatīvai ilgtermiņa aprūpei cilvēkiem, kam tā ir nepieciešama, saglabājot atbilstošu dzīves kvalitāti un aizsargājot tos no nabadzības riska. Priekšlikums ir viens no pasākumiem Eiropas aprūpes stratēģijas ietvaros. Priekšlikumā ir ietverti ieteikumi 3 jomās, kurās dalībvalstis tiek aicinātas ieviest atbilstošus pasākumus:

1. ilgtermiņa aprūpes pakalpojumu adekvātums, pieejamība un kvalitāte;
2. aprūpētāji;
3. ilgtermiņa aprūpes pārvaldība, uzraudzība un ziņošana.

Saskaņā ar priekšlikumu dalībvalstīm 18 mēnešu laikā jāiesniedz Komisijai informācija (rīcības plāns), kurā izklāstīti veiktie un plānotie pasākumi Ieteikuma īstenošanai.

Vienlaikus priekšlikuma pielikumā ir iekļauti ilgtermiņa aprūpes kvalitātes principi, kuri ir iekļaujami nacionālajā kvalitātes sistēmā un ir piemērojami visiem ilgtermiņa aprūpes pakalpojuma sniedzējiem.

*Padomes 2022.gada 8.-9.decembra sanāksmē plānota ieteikuma pieņemšana.*

Latvijas nostāja:

Latvija atbalsta Ieteikuma pieņemšanu, kā arī centienus sekmēt ilgtermiņa aprūpes saņēmēju un sniedzēju situācijas uzlabošanos, nodrošināt kvalitatīvu un pieejamu aprūpi, kā arī uzlabot darba apstākļus un sekmēt darba un privātās dzīves saskaņošanu.

*Labklājības ministrijas sagatavotais pozīcijas projekts saskaņots ar Ārlietu ministriju, Ekonomikas ministriju, Finanšu ministriju, Izglītības un zinātnes ministriju, Veselības ministriju un Vides aizsardzības un reģionālās attīstības ministriju.*

1. **Priekšlikums Padomes ieteikumam par pirmsskolas izglītību un aprūpi: Barselonas mērķi 2030.gadam**

2022.gada 7.decembrī Komisija publicēja priekšlikumu par Eiropas mērķrādītāju pirmsskolas izglītības un aprūpes jomā pārskatīšanu, ar kuru dalībvalstis tiek aicinātas palielināt procentuālo īpatsvaru bērnu pirmsskolas izglītībā un aprūpē. Dalībvalstis, kuras vēl nav sasniegušas 2002.gadā noteikto mērķi, proti, 33% iesaisti pirmsskolas izglītības aprūpē *(turpmāk - PIA)*, līdz 2030.gadam ir aicinātas palielināt līdzdalību vismaz par noteiktu procentuālo daļu. Priekšlikums nosaka, ka līdz 2030.gadam katrā dalībvalstī PIA piedalās vismaz 45% bērnu, kas jaunāki par 3 gadiem (pēdējo piecu gadu vidējais aprēķins). Vienlaikus tiek rosināts par vismaz 90% palielināt bērnu, kas jaunāki par 3 gadiem, līdzdalību PIA, ja vidēji pēdējos 5 gados pirms šī ieteikuma pieņemšanas dalība PIA bija mazāka par 20%, vai arī par vismaz 45%, ja šī dalība PIA bijusi starp 20 un 33%.

Tāpat dalībvalstīm tiek ieteikts nodrošināt augstas kvalitātes pirmsskolas izglītību bērniem no trīs gadu vecuma un palielināt bērnu no trīs gadu līdz pirmsskolas vecumam iesaisti PIA līdz vismaz 96%.

*Padomes 2022.gada 8.-9.decembra sanāksmē plānota ieteikuma pieņemšana.*

Latvijas nostāja:

 Latvija atbalsta Ieteikuma pieņemšanu. Vienlaikus Latvija uzsver, ka ir svarīgi ņemt vērā dalībvalstīs pastāvošās atšķirības attiecībā uz to, kā tās sniedz atbalstu vecākiem. Dažās dalībvalstīs lielāks uzsvars tiek likts uz apmaksātu bērna kopšanas atvaļinājumu vismaz pirmajos 12 bērna dzīves mēnešos, savukārt citas dalībvalstis vairāk koncentrējas uz PIA pakalpojumu sniegšanu bērniem no ļoti maza vecuma.

*Izglītības un zinātnes ministrijas sagatavotais pozīcijas projekts saskaņots ar Ārlietu ministriju, Labklājības ministriju un Vides aizsardzības un reģionālās attīstības ministriju.*

1. **Padomes secinājumu projekts par dzimumu līdztiesību izaicinošos ekonomiskos apstākļos: fokuss uz jauno paaudzi**

Čehijas prezidentūra ir sagatavojusi secinājumu projektu, kas balstīts uz Eiropas Dzimumu līdztiesības institūta sagatavoto politikas kopsavilkumu “Jaunas sievietes un vīrieši pēc Covid-19 pandēmijas” un ietver aktivitātes dzimumu līdztiesības veicināšanai ekonomikas atveseļošanās apstākļos, fokusējoties uz gados jaunu sieviešu un vīriešu nodarbinātību, darba un privātās dzīves līdzsvaru, agrīno izglītības un bērnu aprūpes pakalpojumu pieejamību, migrāciju, dzimumu vardarbības novēršanu u.c. aspektiem.

Dalībvalstis tiek aicinātas nodrošināt, ka dzimumu līdztiesība un vienlīdzīgas iespējas tiek ņemtas vērā Atveseļošanas un noturības plānu īstenošanā, veicināt jauniešu integrāciju, atbalstot cilvēkus, jo īpaši sievietes un meitenes, kas ir pārvietotas no Ukrainas un citām valstīm, veicot pasākumus, lai nodrošinātu viņu pilnīgu integrāciju darba tirgū un sabiedrībā, cīnīties pret gan horizontālo, gan vertikālo dzimumu segregāciju darba tirgū, kā arī izglītībā un pētniecībā u.c. Savukārt Komisija tiek aicināta pievērst īpašu uzmanību tam, kā dalībvalstu Atveseļošanas un noturības plānos un to īstenošanā ņemti vērā dzimumu līdztiesības mērķi.

*Padomes 2022.gada 8.-9.decembra sanāksmē plānota secinājumu apstiprināšana.*

Latvijas nostāja:

Latvija atbalsta secinājumu apstiprināšanu, jo vienlīdzīgu iespēju veicināšana, pārvarot ekonomiskos izaicinājumus, ir aktuāls jautājums arī Latvijā. Latvija atzinīgi novērtē Čehijas prezidentūras iniciatīvu un uzsver, ka arī Latvijā tiek īstenoti dzimumu līdztiesību veicinošie pasākumi, t.sk. Atveseļošanas un noturības plānu īstenošanā.

Latvijai ir būtiski veicināt jauniešu vienlīdzīgu iesaisti darba tirgū, kā arī ekonomisko izaugsmi, tādēļ Plānā sieviešu un vīriešu vienlīdzīgu tiesību un iespēju veicināšanai 2021.-2023.gadam ir iekļautas iniciatīvas jauniešiem par dzimumu līdztiesības tēmu darba tirgū un dzimumu segregācijas mazināšanu nodarbinātībā, veicinot meiteņu iesaisti IKT jomā, kā arī zēnu interesi par karjeru izglītības un aprūpes jomās.

*Plāns sieviešu un vīriešu vienlīdzīgu tiesību un iespēju veicināšanai 2021.-2023.gadam apstiprināts 2021.gada 17.augustā ar Ministru kabineta rīkojumu Nr.578.*

1. **Priekšlikums Padomes direktīvai par vienlīdzīgas attieksmes principa īstenošanu neatkarīgi no personas reliģijas vai ticības, invaliditātes, vecuma vai seksuālās orientācijas**

Diskusijas par šo priekšlikumu turpinās no 2008.gada. Priekšlikums papildina jau spēkā esošos ES tiesību aktus nediskriminācijas jomā. Čehijas prezidentūra diskusijās uzmanību pievērsa šādiem jautājumiem:

* 1. noteikuma, kas dalībvalstīm paredz iespēju pieprasīt pagaidu atbrīvojumu no pienākuma nodrošināt saprātīgu vides pielāgojumu, svītrošanai;
	2. pienākuma nodrošināt saprātīgus vides pielāgojumus personām ar invaliditāti ieviešanas laika pagarinājumam par 2 gadiem (kopā paredzot 6 gadu pārejas periodu);
	3. apsvēruma pamatojumam par pārrejas laika perioda pagarināšanu.

*Padomes 2022.gada 8.-9.decembra sanāksmē plānots pieņemt zināšanai Čehijas prezidentūras sagatavoto progresa ziņojumu.*

Latvijas nostāja:

Latvija pieņem zināšanai Čehijas prezidentūras sagatavoto progresa ziņojumu un kopumā atbalsta priekšlikumu. Latvija uzskata, ka priekšlikums ir nozīmīgs instruments ceļā uz pilnīgas līdztiesības nodrošināšanu visā ES. Latvijai ir svarīgi, lai priekšlikums ir pietiekami skaidrs un papildinātu citus jau spēkā esošos tiesību aktus nediskriminācijas jomā.

Latvija novērtē Čehijas prezidentūras paveikto darbu un uzsver, ka ir svarīgi, lai priekšlikums ir juridiski skaidrs un tajā tiktu ievērots subsidiaritātes princips. Kopumā Latvija atbalsta elastīgas pieejas nodrošināšanu dalībvalstīm attiecībā uz saprātīga vides pielāgojuma principu noteikšanu personām ar invaliditāti, ņemot vērā dalībvalstu atšķirīgos vides un finansiālos apstākļus.

*Tieslietu ministrijas sagatavotā nacionālā pozīcija Nr.2 par priekšlikumu Padomes direktīvai par vienlīdzīgas attieksmes principa īstenošanu neatkarīgi no personas reliģijas vai ticības, invaliditātes, vecuma vai seksuālās orientācijas apstiprināta Ministru kabineta 2010.gada 20.aprīļa sēdē.*